Hannah ble tatt for fusk – utestengelsen kan være ugyldig 
Hannah Tomlinson (26) ble utestengt fra Universitetet i Oslo fordi skolen mente at hun siterte feil på eksamen. Nå kan utestengelsen vise seg å være ugyldig. Årsaken er at lederen for Felles klagenemnd, Marianne Klausen, var ulovlig oppnevnt av Kunnskapsdepartementet. Tirsdag forrige uke ble hun fjernet. – Jeg ble så sint da jeg leste at hun var ulovlig oppnevnt. De gjør altså selv feil, men aksepterer ikke andres feil, sier student Hannah Tomlinson. Felles klagenemnd behandler klager fra studenter som mener seg urettmessig straffet for fusk av skolene de studerer ved. Avgjørelsene som er blitt fattet i den perioden Klausen satt ulovlig, er ugyldige. Det mener flere jusprofessorer VG har snakket med. En av dem som er rammet av dette, er Hannah. I november skal saken hennes behandles i Oslo tingrett. Med bistand fra advokat, har hun saksøkt Staten ved Kunnskapsdepartementet for å få utestengelsen fra Universitetet i Oslo (UiO) kjent ugyldig. 26-åringen er internasjonal student fra Australia, men har bodd i Norge siden 2018. – Jeg kom hit fordi jeg var interessert i landet, og så har jeg blitt her. Faglærer sa det var bra Våren 2022 gikk Tomlinson en bachelor i språk ved Universitetet i Oslo, og skulle ha eksamen i ex.phil. Hun har diagnosene autisme, ADHD og konsentrasjonsvansker, og hadde derfor tilrettelagt eksamen. Før hun leverte oppgaven, gikk faglæreren gjennom den sammen med henne. Hun bekreftet at innholdet var tilfredsstillende og kildehenvisningene var gode, skriver Tomlinsons advokat i stevningen til Oslo tingrett. «Faglærer markerer under kildelisten på siste side i oppgaven «looks good».» Hun har heller ingen andre bemerkninger, skriver advokaten. Tomlinson var selv fornøyd med besvarelsen hun leverte, og trodde det hadde gått bra. – Jeg tenkte at dette kan jeg, sier hun. Men noen uker etter eksamen, fikk hun et brev fra skolen: Hun var mistenkt for fusk. Henviste til kildene – Jeg ble veldig forvirret, og begynte å gråte, forteller 26-åringen. – Jeg skjønte ikke hva de mente. UiO hevdet at Tomlinson hadde plagiert. Et tekstlikhetsprogram hadde funnet likhet mellom teksten hennes og ulike kilder. Dette ble avgjørende for beslutningen om å utestenge 26-åringen. Studenten hadde i løpende tekst henvist til pensum. Men vedtaket fra Felles klagenemnd viser at det ikke var nok: «(...) ordrett avskrift var ikke uthevd eller markert som sitat.» Det mener Tomlinson og advokaten hennes er feil. Når fagstoff var hentet fra en kilde, formulerte Tomlinson egne setninger, altså indirekte sitater. De mener at hun var nøye med å henvise til kilde og sidetall fortløpende i besvarelsen. Ingen nåde Advokaten skriver: «Tomlinson hadde før besvarelse av oppgaven satt seg godt inn i regelverket for fusk. Derfor var hun nøye med å henvise til kilden.» Likevel ble studenten utestengt. – Jeg opplever ikke at noen hørte på min forklaring, sier hun. Men i Felles klagenemnd var det én som trodde på henne. Hun ble nedstemt. «Flertallet har merket seg anførselen om at klageren nylig ble diagnostisert med ADHD og at hun har konsentrasjonsproblemer, men finner ikke at det får betydning for vurderingen av klagerens subjektive skyld.» Det skriver flertallet i nemnda i vedtaket som opprettholder utestengelsen av Tomlinson. Seks mot én i nemnda mente at manglende sitatmarkering i teksten var gjennomgående, og ikke kunne unnskyldes som slurv eller konsentrasjonsvanskeligheter. De utelukket at Tomlinson kunne ha handlet uaktsomt, og fastslo at man ikke trenger å ha som hensikt å fuske. Ble trodd av ett medlem Mindretallet, nemndmedlem Liv Sandvik, tok dissens i saken. Hun er høyskolelektor, og nemndas eneste medlem som er akademisk ansatt. Sandvik sier at det ikke på noe sted i teksten er tvil hvem som er kilden. «I kildebruken har kandidaten både nevnt forfatters navn i tekst og henvist til kilden som er brukt, noe som dekker mer enn krav til henvisning. (...) Ved bruk av indirekte sitat er det ikke obligatorisk med sitattegn.» VG har spurt Sandvik om hun vil begrunne dissensen hun tok, men det ønsker hun ikke:  – Jeg har uttalt meg gjennom begrunnelsen og ønsker ikke å utdype denne, spesielt ettersom den skal opp i tingretten og vil få en uavhengig behandling der skriver Sandvik i en e-post. – Det var fint at i hvert fall én person trodde på meg, sier Tomlinson. For Tomlinson var det ekstra vanskelig å bli anklaget for fusk, når hun i verste fall hadde gjort en feil. Hun skammer seg over å være ansett som en fusker. – Fusk er en villet handling. Feil er menneskelig. Tomlinson har fått massiv støtte fra venner og nettverket i Norge. Men familien i Australia vet fortsatt ingenting om fuskesaken. Orker ikke fortelle familien  – Jeg orker ikke å fortelle det til dem. Hun gruer seg til rettssaken, som starter om noen uker, men var aldri i tvil om at hun ville ta saken til retten. – Det handler om urettferdighet. Selv om 26-åringen har valgt å ta kampen, har hun lite tillit til systemet. – Jeg er overrasket over at det er sånn i Norge, sier Tomlinson, som også har en universitetsutdanning fra Australia. Hun forteller at der er det slik at hvis man bare har små feil med kildebruk, er det verste som kan skje at man stryker på eksamen. – Det er bare i veldig alvorlige saker at man blir utestengt, sier hun. Etter at hun ble utestengt fra høyere utdanning i Norge, har Hannah begynt på en fagutdanning i IT. – Kommer du til å oppta universitetsstudiene? – Nei. – Hvorfor ikke? – Jeg vil ikke ta ex.phil.-eksamen igjen. – På grunn av denne saken? – Ja. Jeg blir redd når jeg tenker på ex.phil. og å ha eksamen.
Hannah Tomlinson (26), internasjonal student fra Australia, ble utestengt fra Universitetet i Oslo fordi institusjonen mente hun siterte feil under en eksamen. Saken ble behandlet Felles klagenemnd, en instans som behandler klager fra studenter som mener seg urettmessig anklaget for fusk. Leder av nemnda, Marianne Klausen, ble sist uke fjernet fra vervet fordi hun har vært ulovlig oppnevnt av Kunnskapsdepartementet.  Dette kan gjøre avgjørelser Klausen har vært med på i perioden hun satt ulovlig, inkludert utestengningen av Tomlinson, ugyldige, ifølge flere jusprofessorer. Tomlinson har saksøkt Staten ved Kunnskapsdepartementet, og saken hennes skal behandles i Oslo tingrett i november.